title: "Ewolutjuun"
text: "Ewolutjuun as en wedenskapelk teorii faan bioloogen. Hat ferklaaret, h\u00fc det leewent ham auer loong tidjr\u00fcmer feranert h\u00e4\u00e4, an huaram at labenen ham so wiset \u00fcs wi det k\u00e4\u00e4n.\n\nFosiilien \nDaalang witj wi, dat diar iar diarten an plaanten lewet haa, diar't daalang ei muar jaft. Wat faan jo auerblewen as, finj wi iinsl\u00f6\u00f6den uun stianer, det san fosiilien. An amso \u00e4\u00e4ler a fosiilien san, amso grater as di ferskeel tu diarten an plaanten faan daalang. Det woort \u00fcs bewis uunsen, dat at labenen ham auer a tidjen feranert h\u00e4\u00e4. An detdiar feranrang het ewolutjuun (efter lat. evolvere = \u00fctjwole, \u00fctjdoble). An huaram det feranrang so an ei \u00f6\u00f6ders kimen as, diar werke a wedenskapslidj auer.\n\nHistoore \nEwolutjuun as daalang det gr\u00fcnjlaag faan a biologii. Hat as f\u00f6\u00f6raal uunstupt wurden faan Charles Darwin (1809\u20131882) m\u00e4 sin buk On the Origin of Species (1859) (~ Huar a slacher faandaan kem). Uun detdiar buk h\u00e4\u00e4 hi beskrewen, dat diar uun a natuur en nat\u00fc\u00fcrelk \u00fctjwool as an n\u00e4\u00e4md det survival of the fittest. Det haa f\u00f6len so ferstenen, dat a starken jo trochsaat, an a swaaken \u00fctjsterew, man det ment eegentelk, dat jodiaren auerlewe, diar beeder uunpaaset san. Darwin wost oober noch niks faan geneetik. Hi k\u00fcd t.b. ei ferklaare, huaram jongen h\u00f6r aalern like. Man hi k\u00fcd ferklaare, huaram at giraf son lungen hals h\u00e4\u00e4. A girafen m\u00e4 en lingeren hals k\u00fcd beeder auerlewe, an jo haa detdiar eegenskap widjer ferarewt. Man dat a minsken faan a aaben ufkem skul, det ging an gongt f\u00f6len tu widj, an jo wul an wel det ei rocht liaw. A modern geneetik h\u00e4\u00e4 Darwin oober rocht den: Diar as knaap en ferskeel.\n\nLuke uk diar \n\nBiologii"